དེའི་ཕྱིར་བོད་ཀྱི་རྩོམ་པ་པོའི་རྩོམ་རིག་ནི་བོད་བརྒྱུད་ནང་བསྟན་རིག་གནས་ཀྱི་གྲུབ་ཆ་གལ་ཆེན་ཞིག་ཡིན།བོད་ཀྱི་རྩོམ་རིག་གསར་རྩོམ་བྱེད་མཁན་རྩོམ་པ་པོ་ནས་ཀློག་མཁན་ནམ་དང་ལེན་བྱེད་མཁན་ཚང་མ་གྲྭ་བཙུན་དང་བཤེས་གཉེན་ཆེན་པོ།ཡང་ན་དཔོན་རིགས་དང་སྐུ་དྲག་མི་དྲག་དང་།དེ་མིན་དགེ་འདུན་གྱི་སྡེ་གཙོ་བྱེད་པའི་དགོན་སྡེ་ཆེ་འབྲིང་ཆུང་གསུམ་ནི་བོད་བརྒྱུད་ནང་བསྟན་རིག་གནས་དང་བོད་ཀྱི་རྩོམ་རིག་སྒྱུ་རྩལ་གྱི་འབྱུང་གནས་དང་བརྒྱུད་སྒྲོག་བྱེད་སའི་ལྟེ་གནས་སུ་གྱུར་པ་དང་།རྩོམ་རིག་གི་བརྗོད་བྱའི་བསམ་བློའི་ནང་དོན་ནས་སྒྱུ་རྩལ་གྱི་རྣམ་པའི་ཕྱོགས་ཡོངས་ནས་ནང་བསྟན་རིག་པའི་ནང་དོན་བརྗོད་བྱའི་སྙིང་པོ་བྱས་ནས་ནང་བསྟན་གྱི་བསམ་བློ་དང་སྤྱོད་པ་སོགས་དྲིལ་སྒྲོགས་བྱེད་པ་དང་བརྗོད་བྱའི་སྙིང་པོར་གྱུར་པས།བོད་ཀྱི་རྩོམ་རིག་ལ་གཏིང་ཟབ་པའི་ནང་བསྟན་གྱི་མཚན་ཉིད་རིག་པའི་རྗེས་དཔག་གི་རང་བཞིན་ལྡན་ཞིང་ངོ་མཚར་བའི་ལྷ་ཆོས་རིག་པའི་ཁྱད་ཆོས་ལྡན་པར་གྱུར།སྒྱུ་རྩལ་གྱི་རྣམ་པ་དང་རྩོམ་གཤིས་སྟེང་དོན་བརྗོད་རང་བཞིན་དང་ནང་བསྟན་གྱི་སྐྱེས་རབས་གཏམ་རྒྱུད་དང་།གནའ་གཏམ་དང་ལྷ་སྒྲུང་གི་རྣམ་པ་སོགས་ངོ་མཚར་བའི་ཉམས་ཀྱིས་ཕྱུག་པར་གཏམས་ཡོད།རྟོག་བཟོ་དང་དཔེར་བརྗོད་དང་།རྨི་ལམ་དང་འཕྲུལ་སྣང་སོགས་དངོས་འདས་ཀྱི་ལྷ་ཆོས་རིག་པའི་ངོ་མཚར་བའི་ཉམས་ཀྱིས་མཛེས་པར་རྒྱན་ཡོད།དེ་ནས་ཀྲུང་གོའི་རྩོམ་རིག་ལོ་རྒྱུས་སྟེང་གི་རྩོམ་གྱིས་ཆོས་ཉིད་བརྗོད་པར་འདོད་པའི་རྗེས་དཔག་རང་བཞིན་གྱི་གཟུགས་འདས་རིག་པར་མཐོང་ཆེན་བྱེད་པའི་ལྟ་བ་དང་མཚུངས་པའི་ནང་བསྟན་ཆོས་ལུགས་ཀྱི་བསམ་བློ་དྲིལ་སྒྲོག་བྱེད་པ་བརྗོད་བྱའི་སྙིང་བོར་བཟུང་བའི་བོད་ཀྱི་བཙན་པོའི་དུས་རབས་རྗེས་ཀྱི་རྩོམ་རིག་གི་བསམ་པའི་དར་རྒྱུན་ཞིག་ཆགས་ཡོད།དེས་གནའ་བོའི་རྒྱ་གར་གྱི་ནང་བའི་ཆོས་གཞུང་སྟེ་བཀའ་བསྟན་ཁྲོད་ཀྱི་རྩོམ་རིག་གཏམ་རྒྱུད་དང་།དེ་མིན་རིག་བྱེད་རྩོམ་རིག་འབོར་ཆེན་བོད་ཡིག་ཏུ་བསྒྱུར་པའི་བོད་འགྱུར་མིག་དཔེར་བསྟེན་ནས་ཡང་བསྐྱར་གསར་རྩོམ་བྱེད་པ།དཔེར་ན།རྗེ་ཙོང་ཁ་བློ་བཟང་གྲགས་པས་མཛད་པའི་བྱང་ཆུབ་སེམས་དཔའ་རྟག་ཏུ་ངུའི་རྟོགས་བརྗོད་དང་།ཞང་ཞུང་ཆོས་དབང་གྲགས་པས་མཛད་པའི་རྒྱལ་པོ་རཱ་མ་ཎའི་གཏམ་རྒྱུད་དང་།ལྷ་སྨོན་ཡེ་ཤེས་ཚུལ་ཁྲིམས་ཀྱིས་མཛད་པའི་སྐྱ་བསེང་བུ་ལྔའི་རྟོགས་བརྗོད་མ་ཧཱ་བྷ་ར་ཏའི་གཏམ་རྒྱུད་ལ་བརྟེན་ནས་ཡང་སྐྱར་བརྩམས་པ་དང་།དེ་མིན་ཚིགས་སུ་བཅད་པའི་རྩོམ་དང་ལེགས་བཤད་དང་།བསླབ་བྱ་སོགས་ཚིགས་བཅད་སྙན་ངག་གི་བརྩམས་ཆོས་མང་པོ་བརྩམས་ཡོད།